फितलो ब्याटिङमा आइरिस हाबी
म्याथ्यु हम्फ्रेजको भनाइ आधार मान्ने हो भने स्पिनरका लागि कीर्तिपुरस्थित त्रिवि क्रिकेट मैदानको विकेट स्वर्गजस्तै छ । उनै हम्फ्रेजले लगातार दोस्रो खेलमा ५ वा सोभन्दा बढी विकेट लिएपछि आयरल्यान्ड उल्भस (ए) ले शुक्रबार दोस्रो एकदिवसीय खेल जित्दै नेपाल ‘ए’ विरुद्धको क्रिकेट शृंखला जितेको छ ।
काठमाडौँ — म्याथ्यु हम्फ्रेजको भनाइ आधार मान्ने हो भने स्पिनरका लागि कीर्तिपुरस्थित त्रिवि क्रिकेट मैदानको विकेट स्वर्गजस्तै छ । उनै हम्फ्रेजले लगातार दोस्रो खेलमा ५ वा सोभन्दा बढी विकेट लिएपछि आयरल्यान्ड उल्भस (ए) ले शुक्रबार दोस्रो एकदिवसीय खेल जित्दै नेपाल ‘ए’ विरुद्धको क्रिकेट शृंखला जितेको छ ।हम्फ्रेजले ६ विकेट लिएपछि आयरल्यान्ड ‘ए’ ले नेपाल ‘ए’ लाई १ सय १४ रनले पराजित गर्यो । १ सय ७५ रनको लक्ष्य पाएको नेपाल ‘ए’ १६.५ ओभरमा ६० रनमा अलआउट भयो । आयरल्यान्ड ‘ए’ ले पहिलो खेल २१ रनले जितेर तीन खेलको शृंखलामा अग्रता लिँदा पनि हम्फ्रेजले ५ विकेट लिएका थिए । प्लेयर अफ द म्याच हम्फ्रेजले ४.५ ओभरमा १ मेडन राख्दै ८ रन खर्चेर सानदार बलिङ गरे । फिओन ह्यान्ड र थोमस मायेजले २–२ विकेट लिए ।‘नेपालले राम्रो बलिङ गरेर हामीलाई अलि दबाबमा राखेको थियो । हामीले ५० रन बनाउँदा ६ विकेट गुमाइसकेको अवस्थामा नेपाल दाबेदार देखिएको थियो । तर, १ सय ७० रनभन्दा माथिको स्कोर यो विकेटमा खराब पनि थिएन । त्यसैले नतिजाबाट सन्तुष्ट छु,’ हम्फ्रेजले भने, ‘यो विकेटमा हामी सातौं म्याच खेल्दै थियौं । विकेट राम्रो टर्न भइरहेको छ । हाम्रा बलरहरूले यो विकेटको मजा लिइरहेका छन् ।’पावर प्लेपछि नेपालको ब्याटिङ धर्मराउने गरेको उनको विश्लेषण थियो । ‘माथिल्लो क्रममा खेल्ने खेलाडीहरूले राम्रो खेलिरहेका छन्, पावर प्लेमा राम्रो देखिएका छन् । हुनसक्छ केही बलमा उनीहरूको निर्णय लिने क्षमता गलत भएको छ । तर हामी आफ्नै योजनाअनुरुप खेलिरहने भएकाले पनि विपक्षीलाई राम्रोसँग टिक्न दिएनौं,’ हम्फ्रेजले भने । नेपाल ‘ए’ का कप्तान विनोद भण्डारी दुवै खेलमा राम्रो ब्याटिङ गर्न नसकेको स्वीकार्छान् । ‘प्राविधिक हिसाबमा ब्याटिङमा केही समस्या नभए पनि मानसिकमा भने समस्या देखिएको छ । नियमित खेलिरहेका खेलाडीहरूले यो स्तरमा खेल्न सक्नुपर्ने हो, रनको पनि दबाब थिएन । किनभने दुवै खेलमा हामी मध्यम लक्ष्य पछ्याइरहँदा नै चाँडो आउट भइरहेका छौं । ब्याटरले समय लिएर खेल्न सकिरहेका छैनन्,’ कप्तान विनोदले भने । नेपालबाट भीम सार्की र विनोदले मात्र दोहोरो स्कोर बनाउन सके । भीमले २१ बलमा २ चौका र १ छक्कासहित १७ र विनोदले १९ बलमा २ चौकासहित १६ रन बनाए । नरेन भट्ट ६, अर्जुन कुमाल ५ र शाहब आलम १ रनमा आउट भए । देव खनाल, आरिफ शेख, मौसम ढकाल र रिजन ढकाल शून्यमै पेभेलियन फर्किए ।यसअघि नेपाली टिमले टस जितेपछि ब्याटिङमा आएको आयरल्यान्ड ‘ए’ ३८.४ ओभरमै १ सय ७४ रनमा अलआउट गरेको थियो । बुधबार पहिलो खेलमा आयरल्यान्ड ‘ए’ लाई १ सय ५७ रनमा अलआउट गरे पनि जबाफमा नेपाल २५.३ ओभरमा १ सय ३६ रनमा अलआउट भएको थियो । शाहब आलम र रिजन ढकालले ३–३ विकेट लिँदै नेपाललाई शृंखला बराबरी अवसरको नजिक पुर्‍याएका हुन् ।आयरल्यान्डबाट ग्याभिन होयले अर्धशतक बनाए । आठौं नम्बरमा ब्याटिङ गरेका उनले ५९ बलमा ५ चौका र २ छक्कासहित ५० रन बनाए । उनले लिएम म्याकर्थीसँग आठौं विकेटमा ५४ रनको महत्त्वपूर्ण साझेदारी गरे । आउट हुने अन्तिम खेलाडी म्याकर्थीले ५४ बल खेल्दै ३ चौकासहित ३५ रन बनाए ।आयरल्यान्डको सुरुआत राम्रो रहेन । जेम्स म्याकलम पहिलो ओभरमै शून्यमा रनआउट भए । अर्का ओपनर स्टेफन डहनी पनि २ रनमा आउट भए । मोर्गन टपिङले पनि २ रनमात्र बनाउन सके । टेस्ट अनुभवी पिटर मुरले १७ बलमा ३ चौकासहित १७ रन बनाए । ग्यारेथ डेलानी शून्य, ह्यान्ड ५ रनमा आउट भएपछि आयरल्यान्ड ५०–६ को स्थितिमा पुगेको थियो । कप्तान निल रक र होयले छैटौं विकेटमा ४४ रनको साझेदारी गरे । दबाबमा पनि आक्रामक खेलेका रकले ३८ बलमा समान ३ चौका र छक्का प्रहार गरे । मायेज ५ रनमा आउट भए ।देव्रेहाते स्पिनर शाहबले पहिलो ५ मध्ये तीन विकेट लिनेक्रममा १० ओभरमा १ मेडन राख्दै ३५ रन खर्चे । रिजनले ८ ओभरमा ३० रन खर्चे । लेग स्पिनर मौसमले ७.४ ओभरमा ६० रन खर्चेर २ र कमलसिंह ऐरीले १ विकेट लिए ।तेस्रो तथा अन्तिम खेल आइतबार हुनेछ । आयरल्यान्ड ‘ए’ ले नेपाल ‘ए’ सँगको तीन ट्वान्टी–२० खेल शृंखला २–१ ले जितेको थियो ।